MT Il-Ġurnal Uffiċjali ta’ l-Unjoni Ewropea C 44/91

Opinjoni tal-Kumitat Ekonomiku u Soċjali Ewropew dwar “Immigrazzjoni fl-UE u l-politika ta' kooperazzjoni mal-pajjiżi ta oriġini għall-promozzjoni ta' l-iżvilupp”

(2008/C 44/21)

Nhar is-16 ta' Frar 2007, b'konformità ma' l-Artikolu 29 (2) tar-Regoli tal-Proċedura tiegħu, il-Kumitat Ekonomiku u Soċjali Ewropew iddeċieda li jħejji Opinjoni fuq inizjattiva proprja dwar L-immigrazzjoni fl-UE u l-politika ta' kooperazzjoni mal-pajjiżi ta' oriġini għall-promozzjoni ta' l-iżvilupp.

Is-Sezzjoni Speċjalizzata għax-Xogħol, l-Affarijiet Soċjali u ċ-Ċittadinanza, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar it-2 ta' Ottubru 2007 Ir-rapporteur kien is-Sur Pariza Castaños.

Matul l-439 sessjoni plenarja tiegħu li nżammet fl-24 u l-25 ta' Ottubru 2007 (seduta tal-25 ta' Ottubru), il-Kumitat Ekonomiku u Soċjali Ewropew adotta din l-opinjoni b'94 vot favur u 6 astensjonijiet.

1. Introduzzjoni

1.1 Mill-2006, beda jidher approċċ ġdid lejn l-immigrazzjoni u l-politika ta' l-immigrazzjoni, speċjalment fid-dawl tad-Djalogu fl-Livell Għoli tan-NU dwar il-Migrazzjoni Internazzjonali u l-Iżvilupp (1). Permezz ta' l-analiżi tar-rabtiet bejn il-migrazzjoni u l-iżvilupp, beda jiżviluppa mod ġdid ta' kif jiġu osservati l-migrazzjonijiet li jqis l-interessi tal-pajjiżi ta' l-oriġini sabiex b'hekk tingħeleb il-perspettiva li qiegħda tiddomina fl-Ewropa li tiddefinixxi l-politika ta' migrazzjoni biss fid-dawl tal-ħtiġijiet u l-interessi tal-pajjiżi li jospitaw.

1.2 Qabel id-Djalogu fl-Livell Għoli tan-NU dwar il-Migrazzjoni Internazzjonali u l-Iżvilupp, ir-rapport finali tal-Kummissjoni Mondjali dwar il-Migrazzjoni Internazzjonali (GCIM), ġie ppubblikat f'Ottubru 2005), li kien diġà fih ix-xogħol bażiku lejn approċċ multidimensjonali għall-migrazzjoni internazzjonali, li titfa' attenzjoni partikolari fuq l-iżvilupp tal-pajjiżi ta' oriġini. Dan id-dokument ġie segwit b'ammont konsiderevoli ta' ħidma u laqgħat fi ħdan in-NU u oqfsa oħra internazzjonali.

1.3 L-UE ipparteċipat f'dan id-dibattitu, u ħadet passi sabiex tikkunsidra l-politika ta' migrazzjoni b'rabta mal-politika tal-kooperazzjoni għall-iżvilupp. Fl-2002, il-Kummissjoni Ewropea ħarġet komunikazzjoni dwar il-migrazzjoni u r-relazzjonijiet ma' pajjiżi terzi (2) li qieset il-kwistjoni tal-migrazzjoni b'mod wiesa', u rrakkomandat li ma ssirx biss kwistjoni ta' ġlieda kontra l-immigrazzjoni irregolari, iżda tqis ukoll il-benefiċċji u l-iskopijiet tal-kampanja kontra l-faqar. Il-komunikazzjoni rreferiet, fost l-oħrajn, għall-importanza tal-bgħit tal-flus, it-telfa ta' nies kapaċi li tirriżulta mill-ingaġġar f'pajjiżi sinjuri (inkluż l-UE) u r-ritorn tal-migranti, filwaqt li jiġu kkunsidrati l-objettivi ta' żvilupp tal-pajjiżi ta' oriġini.

1.4 B'mod simili, ir-regolament ta' l-2004 li jistabbilixxi programm ta' assistenza finanzjarja u teknika lill-pajjiżi terzi fl-oqsma tal-migrazzjoni u r-refuġju (AENEAS) (3) kien jinkludi l-possibbiltà li jiġu ffinanzjati inizjattivi ta' ġestjoni tal-migrazzjoni li jqisu l-interessi tal-pajjiżi ta' oriġini (ir-regolament fuq kollox kellu l-għan li jiffinanzja inizjattivi kontra l-immigrazzjoni irregolari).

1.5 Madankollu, id-dokument dwar dan is-suġġett bl-aktar approċċ wiesa' s'issa kien il-komunikazzjoni tal-Kummissjoni dwar ir-rabta bejn il-migrazzjoni u l-iżvilupp, li ħareġ fl-aħħar ta' l-2005 (4) Din il-komunikazzjoni tkompli ma' dik li ħarġet fl-2002, iżda tiffoka aktar fuq ir-rabtiet li hemm bejn il-migrazzjoni u l-iżvilupp (u tħalli barra aspetti oħra bħall-ġlieda kontra l-immigrazzjoni irregolari). Tiżviluppa oqsma ġodda bħall-bgħit tal-flus, it-tisħiħ tar-rwol ta' l-organizzazzjonijiet tad-dijaspora għall-iżvilupp, it-telfa ta' nies kapaċi (u t-tnaqqis ta' l-impatt negattiv tat-telfa ta' nies kapaċi), eċċ.

1.6 B'żieda ma' din il-komunikazzjoni, ħareġ ukoll dokument tal-Kummissjoni marbut b'mod speċifiku mal-parteċipazzjoni fid-Djalogu fl-Livell Għoli tan-NU dwar il-Migrazzjoni Internazzjonali u l-Iżvilupp (5).

1.7 Kommunikazzjoni ġdida mingħand il-Kummissjoni (6) spjegat b'ċertu dettall din il-perspettiva, li tipproponi politiki għaċ-ċirkolazzjoni tal-migranti u sħubijiet ta' mobilità bejn l-UE u pajjiżi terzi. Il-fehma tal-KESE hija spejgata f'punt 11 ta' l-opinjoni attwali.

1.8 Il-Parlament Ewropew ukoll fassal opinjoni (7), li tkopri l-istess temi tal-komunikazzjonijiet tal-Kummissjoni iżda hija aktar inċisiva fil-proposti tagħha. Hija tikkritika politiki ta' “migrazzjoni magħżula” għaliex tinkoraġġixxi t-telfa ta' nies kapaċi u tipproponi miżuri speċifiċi għar-ritorn tal-migranti li l-aktar li għandhom ħiliet, bħall-iżvilupp ta' programmi li jkopru d-differenza fil-pagi għal dawk li jridu jirritornaw f'pajjiżhom u miżuri li jiżguraw it-trasferiment tad-drittijiet tal-pensjoni u s-sigurtà soċjali. Tirreferi wkoll għaċ-ċirkolazzjoni tan-nies kapaċi, titkellem favur politiki ta' żvilupp konġunt, tipproponi miżuri għat-tbigħt tal-flus, eċċ.

1.9 F'din l-opinjoni u fl-opinjoni fuq inizjattiva proprja dwar Migrazzjoni u Żvilupp: opportunitajiet u sfidi (8), il-KESE qiegħed jagħti kontribut ġdid lill-politika tal-migrazzjoni billi jżid dimensjoni ġdida: il-kooperazzjoni mal-pajjiżi ta' oriġini sabiex jissaħħaħ l-iżvilupp tagħhom.

2. Id-dimensjoni globali tal-qgħad, il-faqar u l-inugwaljanza (9)

2.1 Fl-aħħar deċennji kien hawn tkabbir fil-ġid materjali u l-prosperità madwar id-dinja li qatt ma kien hawn bħalu (ta' l-anqas f'termini ta' tkabbir fil-PGD). Madankollu, dawn ir-rikkezzi ma tqassmux b'mod ugwali, għaliex ħafna pajjiżi u mijiet ta' miljuni ta' nies ma raw xejn minn din iż-żieda fil-ġid.

2.2 Iż-żieda fil-PGD ma tirriflettix b'mod preċiż il-livell ta' żvilupp effettiv ta' soċjetà. L-Indiċi ta' Żvilupp Uman tal-UNDP (10) jfittex li jipprovdi definizzjoni aktar komprensiva ta' żvilupp, li tmur lil hinn mill-PGD sabiex tinkludi l-aspettattiva tal-ħajja u l-livelli ta' l-edukazzjoni. Madankollu, ma jinkludix indikaturi oħra li jistgħu jkunu rilevanti, bħar-rispett għad-drittijiet umani, d-demokrazija, l-aċċess għal impjieg diċenti u l-ugwaljanza.

2.3 Kwistjoni komuni hija n-nuqqas ta' xogħol jew aċċess ieħor għall-mezzi ta' għajxien. Il-qgħad huwa fattur ewlieni ta' l-emigrazzjoni, li jħeġġeġ lin-nies sabiex imorru fejn jistgħu jsibu opportunitajiet aħjar. Fl-2006 il-popolazzjoni dinjija ta' 6.7 biljuni kienet qiegħda tikber b'madwar 75 miljun persuna fis-sena, l-iktar fil-pajjiżi li qegħdin jiżviluppaw. Ir-rapport ta' l-ILO, Tendenzi Globali tax-Xogħol 2007, jikkalkula li l-forza tax-xogħol dinjija fl-2006 kienet ta' madwar 2.9 biljun persuna (11) . Fl-istess sena, huwa stmat li 195.2 miljun persuna kienu mingħajr xogħol, jiġifieri 6.3 % tal-forza tax-xogħol globali. In-numru ta' “ħaddiema fqar”, jiġifieri persuni li jgħixu bl-ekwivalenti ta' US $ 2 kuljum, jew inqas, kompla jikber sa ma laħaq 1.37 biljun fl-2007 (12).

2.4 Il-ħajja iebsa tal-bdiewa fil-pajjiżi li qegħdin jiżviluppaw hija fattur ekonomiku qawwi fil-migrazzjoni internazzjonali — issa u fil-ġejjieni. Fl-2000, madwar 43 % tal-ħaddiema tad-dinja kienu impjegati fl-agrikoltura. B'mod ġenerali, fil-pajjiżi iktar fqar dawn ibatu iktar mill-persuni li jgħixu fiċ-ċentri urbani. Minn banda dan huwa r-riżultat, fost affarijiet oħra, tal-politika pubblika li ta' sikwit tirrifletti l-pakketti ta' aġġustament strutturali li ġiegħlu lill-pajjiżi “jimmodernizzaw” il-produzzjoni agrikola sabiex din tkun iktar orjentata lejn l-esportazzjoni, u tad-dgħajfien tal-pożizzjoni tal-bdiewa ż-żgħar minħabba fil-liberalizzazzjoni dejjem tikber tal-kummerċ. Dawn ġew imbuttati 'l barra mis-settur tal-biedja jew f'sitwazzjoni kronika ta' “nuqqas ta' xogħol” jew fil-migrazzjoni barra mis-settur rurali. Bejn l-1980 u l-1999 il-proporzjon urban tal-popolazzjoni żdied minn 32 għal 41 % fil-pajjiżi bi dħul baxx jew medju (13).

2.5 Hemm bżonn li jiġi enfasizzat li m'hemmx rabta awtomatika bejn id-dħul u l-iżvilupp uman. Pajjiżi bi dħul aktar baxx minn oħrajn għandhom punti aktar għoljin fuq l-indiċi ta' l-iżvilupp uman (14), minħabba f'politika pubblika adegwata jew in-nuqqas ta' kunflitt.

2.6 Fid-dinja globalizzata tal-lum, il-pajjiżi fiż-żewġ truf ta' l-indiċi ta' l-iżvilupp uman huma n-Norveġja u n-Niġer. In-nies li jgħixu n-Norveġja huma 40 darba aktar sinjuri minn dawk fin-Niġer, jgħixu darbtejn aktar u għandhom ħames darbiet ir-rata ta' skolarizzazzjoni.

2.7 Analiżi tat-tendenzi ta' l-iżvilupp uman mill-1970 turi li ħafna pajjiżi tejbu l-indiċi tagħhom ta' żvilupp uman, l-uniku eċċezzjoni huwa l-Afrika sub-Saharjana, fejn hemm 28 mill-31 pajjiż bl-aktar livelli baxxi ta' żvilupp uman.

2.8 Ta' min wieħed jinnota wkoll il-figuri li ġejjin: — F'dawn l-aħħar tliet deċennji, l-apettattiva tal-ħajja medja mit-twelid żdiedet b'seba' snin fil-pajjiżi żviluppati u disa' snin fil-pajjiżi li qegħdin jiżviluppaw. L-unika eċċezzjoni hija l-Afrika sub-Saħarjana, fejn l-aspettattiva tal-ħajja hija aktar baxxa minn dik ta' 30 sena ilu; Niżlet b'20 sena fil-Botswana u 13 f'Żambja. — Ir-rati ta' mortalità infantili qegħdin jonqsu b'rata aktar mgħaġġla fil-pajjiżi żviluppati milli fil-pajjiżi li qegħdin jiżviluppaw. — Fil-kuntest ta' ekonomija globali bbażata fuq l-għarfien, it-tul ta' żmien medju li tifel jew tifla f'pajjiż sinjur iqattgħu l-iskola huwa ta' aktar minn 15 il-sena. Fil-Burkina Faso huwa taħt l-erba' snin. F'pajjżi anqas żviluppati, 20 % tat-tfal ma jispiċċawx l-edukazzjoni primarja tagħhom; Fiċ-Ċad, il-Malawi u l-Irwanda, din il-figura titla' għal aktar minn 40 %. — Fl-Amerika Latina, minkejja t-tendenzi aktar pożittivi ta' dan l-aħħar, għad hemm problemi serji ta' faqar u ta' inugwaljanza fid-distribuzzjoni tal-ġid.

2.9 Il-faqar naqas fid-dinja (15), iżda dan huwa l-aktar minħabba fl-iżvilupp li qiegħed iseħħ fiċ-Ċina u l-Indja fi snin riċenti. L-20 % tal-popolazzjoni l-aktar fqira tgawdi biss 1.5 % tal-qliegħ dinji, bi dħul annwali ta' inqas minn USD 1. 40 % tal-popolazzjoni globali tirċievi biss 5 % tal-qliegħ dinji, u tgħix b'inqas minn USD 2 kuljum. Sa dan it-tant 90 % ta' l-abitanti ta' l-OECD jiffurmaw parti mill-20 % tal-popolazzjoni globali bl-ogħla dħul. Fit-tarf l-ieħor ta' l-iskala, 50 % ta' l-abitanti ta' l-Afrika sub-Saħarjana huma fost l-20 % l-aktar foqra. Id-dħul (assi mhux inklużi) ta' l-aktar 500 persuna sinjura fid-dinja huwa għola mid-dħul totali ta' l-aktar 416 il-miljun persuna fqira fid-dinja.

2.10 Il-faqar, il-qgħad u l-inugwaljanza huma karatteristiċi li jinsabu fost il-pajjiżi li minnhom tibda l-emigrazzjoni. In-nuqqas ta' xogħol deċenti, il-kriżijiet ekonomiċi, nuqqas ta' prospetti ta' żvilupp, diżastri u mard, gwerer, il-korruzzjoni u l-ineffiċjenza ta' xi gvernijiet, u n-nuqqas ta' libertà u istituzzjonijiet demokratiċi, iwasslu sabiex ħafna nies jabbandunaw pajjiżhom sabiex ifittxu orizzonti ġodda u opportunitajiet aħjar. Fir-rapport ta' l-2005 għall-UN, il-Kummissjoni Mondjali dwar il-Migrazzjoni Internazzjonali stqarret li ħafna miċ-ċaqliq massiv migratorju, li ma kienx mixtieq u diffiċli sabiex tiġġestjona, kien frott ta' problemi strutturali u nuqqas ta' żvilupp sostenibbli f'ħafna pajjiżi.

2.11 Barra minn hekk, in-netwerks kriminali li huma mdaħħlin fit-traffikar tan-nies japprofittaw minn din is-sitwazzjoni sabiex isiru sinjuri minfuq l-immigrazzjoni irregolari. Huwa għalhekk li trid tittieħed azzjoni komuni kontra dawn in-netwerks kriminali bla ħniena li qegħdin jieħdu vantaġġ mit-tbatija ta' nies innoċenti. Huwa daqstant importanti li kontrolli fil-fruntieri effettivi, inkluż fruntieri marittimi, jiġu kkordinati tajjeb bejn il-pajjiżi ta' tranżitu u dawk tad-destinazzjoni.

2.12 Il-promozzjoni tal-paċi u tad-demokrazija, tat-tkabbir ekonomiku u soċjali u l-iżvilupp uman u l-kampanja kontra l-faqar u l-inugwaljanza jistgħu jnaqqsu l-emigrazzjoni mhux mixtieqa b'mod sinifikanti.

2.13 Madankollu, m'humiex l-aktar foqra li jemigraw għaliex l-aktar nies żvantaġġjati ma jistgħux jemigraw. L-emigranti għandhom ċertu livell ta' dħul (personali jew tal-familja), livell aktar għoli ta' edukazzjoni, entużjażmu akbar u kundizzjoni fiżika aħjar, ħafna drabi huma żgħażagħ. Ta' l-anqas fil-bidu, l-emigrazzjoni tikkontribwixxi sabiex il-pajjiżi ta' l-oriġini jitilfu kapital uman.

2.14 F'xi wħud — għalkemm m'hux fil-każijiet kollha, il-faqar u n-nuqqas ta' opportunitajiet huma fatturi li jinċentivaw lil ħafna sabiex jemigraw lejn l-Ewropa. L-UE trid tikkoopera b'mod attiv sabiex tiġġieled kontra l-faqar fil-pajjiżi ta' l-oriġini, u fl-implimentazzjoni ta' approċċ komprensiv lejn il-politika ta' l-immigrazzjoni.

2.15 Il-KESE jipproponi li l-Unjoni Ewropea u l-Istati Membri jippromovu spinta politika ġdida sabiex jintlaħqu l-Għanijiet ta' Żvilupp tal-Millennju, li ġew miftiehma seba' snin ilu fil-Ġnux Magħquda li jridu jintlaħqu sa l-2015, u li jridu jiġu segwiti flimkien ma' l-ispinta għal xogħol diċenti promossa mill-ILO.

2.16 Il-progress qiegħed isir bil-mod u l-komunità internazzjonali m'hijiex iżżomm l-impenji politiċi meħtieġa; per eżempju, ftit huma l-Istati li qegħdin iżommu l-impenn li jallokaw 0.7 % tal-PGD tagħhom għall-għajnuna għall-iżvilupp. L-evalwazzjoni ta' nofs iż-żmien li għamel is-Segretarju Ġenerali tal-Ġnus Magħquda fl-2007 (16) hija diżappuntanti, il-progress kien limitat u l-għajnuna għall-iżvilupp saħansitra waqa' b'5.1 % bejn l-2005 u l-2006.

2.17 Il-Kumitat jipproponi li l-Kummissjoni Ewropea tadotta aġenda preċiża sabiex tippromovi t-tmien għanijiet tal-millenju: — L-eliminazzjoni tal-ġuħ: il-faqar estrem jonqos bin-nofs, fi kliem ieħor li l-proporzjon tan-nies li qegħdin jgħixu b'inqas minn dollaru fil-ġurnata jonqos bin-nofs; — edukazzjoni universali: garanzija ta' l-edukazzjoni primarja għat-tfal kollha; — ugwaljanza: eliminazzjoni tad-differenzi bbażati fuq is-sess u n-nisa jingħataw is-saħħa; — L-imwiet tat-tfal: titnaqqas b'żewġ terzi r-rata ta' mwiet fost it-tfal taħt il-ħames snin; — is-saħħa ta' l-omm: titnaqqas bi tliet kwarti r-rata ta' mwiet fost in-nisa tqal; — Pandemiċi: titwaqqaf u tiddawwar it-tendenza li jinfirex mard bħall-malarja u l-Aids; — sostenibbiltà: jitnaqqas bin-nofs il-proporzjon tan-nies li m'għandhomx aċċess għall-ilma tax-xorb u servizzi iġeniċi; — kummerċ: tiġi stabbilita sistema ta' kummerċ multilaterali filwaqt li jkun hemm ġlieda kontra l-korruzzjoni u l-promozzjoni ta' gvernanza tajba.

3. Il-kummerċ u l-iżvilupp

3.1 Minn diversi angoli, il-ftuħ tal-kummerċ huwa marbut mat-tkabbir ekonomiku, l-iżvilupp, il-ħolqien tax-xogħol u t-tnaqqis tal-faqar. L-aktar eżempju ċar joħroġ fin-negozjati li bħalissa qegħdin jinżammu fl-Organizzazzjoni Dinjija tal-Kummerċ (WTO). Iċ-ċiklu kurrenti ta' negozjati (iċ-ċiklu ta' Doha) ġie mlaqqam iċ-Ċiklu ta' l-Iżvilupp. Bl-istess għan hemm il-Ftehim ta' Sħubija Ekonomika (FSE), li kienu nnegozjati bħala parti integrali mill-ftehim ta' Cotonu bejn l-UE u l-pajjiżi AKP, u l-komunikazzjoni riċenti tal-Kummissjoni Ewropea Lejn Strateġija ta' l-UE dwar Għajnuna għall-Kummerċ (17).

3.2 F'xi ċirkustanzi, il-ftuħ tal-kummerċ huwa marbut ma' l-iżvilupp ta' l-aktar pajjiżi fqar u tnaqqis fl-immigrazzjoni mhux mixtieqa. F'ċirkustanzi oħra, l-emigrazzjoni tidher bħala konsegwenza tal-fatt li l-pajjiżi żviuppati jipproteġu s-swieq tagħhom mill-prodotti li ġejjin mill-pajjiżi li qegħdin jiżviluppaw.

3.3 Ikun utli li jiġi kkunsidrat kif il-promozzjoni tal-kummerċ tista' tgħin fit-tnaqqis tal-faqar fid-dinja. Il-KESE jemmen li referenza ewlenija huwa l-istudju konġunt riċenti li sar mill-Organizzazzjoni Internazzjonali tax-Xogħol u l-WTO, Trade and employment: Challenges for policy research (Kummerċ u l-impjiegi: Sfidi għar-riċerka tal-politika) (Marzu 2007).

3.4 Fl-aħħar deċennju, il-faqar globali naqas hekk kif l-ostakoli għall-kummerċ tnaqqsu b'mod sinifikanti. Madankollu, dan it-tnaqqis sar l-aktar fiċ-Ċina u l-Indja, u s'issa kien limitat għal ċerti reġjuni u setturi soċjali. L-esperjenzi tal-pajjiżi li fetħu l-ekonomiji tagħhom ivarjaw. Pajjiżi li bbażaw l-iżvilupp tagħhom fuq l-esportazzjoni tat-tessuti ma naqsux il-faqar tagħhom b'mod sinifikanti; f'pajjiżi oħra kienet biss l-ekonomija informali li kibret. Fl-Ażja, id-differenzi fil-pagi naqsu bejn il-ħaddiema fis-sengħa u l-ħaddiema ta' bla sengħa, filwaqt li fl-Amerika Latina, dawn żdiedu (18).

3.5 Il-KESE jemmen li, għall-kuntrarju ta' dak li jaħsbu l-elite li jiggvernaw ċerti pajjiżi żviluppati, m'hemm l-ebda kontradizzjoni bejn l-iżvilupp u d-drittijiet umani. L-istudji (19) wrew li l-investiment internazzjonali u l-esportazzjonijiet jiżdiedu f'pajjiżi li jiddemokratizzaw is-sistemi politiċi tagħhom, jippromovu d-drittijiet tal-ħaddiema u jtejbu l-ħarsien soċjali. Il-konformità ma' l-istandards internazzjonali ta' l-ILO dwar il-promozzjoni ta' xogħol diċenti, u d-djalogu ma' l-imsieħba soċjali u ma' l-organizzazzjonijiet tas-soċjetà ċivili huma eżempji ta' gvernanza tajba li l-kumitat jaqbel magħhom.

3.6 Barra minn hekk, il-ftuħ tas-swieq min-nazzjonijiet industrijalizzati jista' jikkontribwixxi għat-tisħiħ ta' l-iżvilupp, għalkemm dan mhux dejjem għandu impatt pożittiv fuq il-pajjiżi kollha, għaliex huma biss dawk il-pajjiżi b'ċertu livell ta' żvilupp — li għandhom suq nazzjonali b'saħħtu, infrastrutturi ta' l-esportazzjoni effiċjenti u sistemi politiċi stabbli — li jistgħu jibbenefikaw mit-tnaqqis fl-ostakli tad-dwana u mhux sabiex iżidu l-iżvilupp u jaqtgħu il-faqar.

3.7 L-effetti tal-globalizzazzjoni fuq l-iżvilupp jvarjaw minn pajjiż għall-ieħor, skond il-politiki li jimplimentaw: demokrazija akbar u aktar rispett għad-drittijiet tal-bniedem, u titjib fl-edukazzjoni, il-kura tas-saħħa, l-infrastruttura u l-politiki ta' l-impjieg u politiki li jwasslu għat-tkabbir u t-tnaqqis tal-faqar u l-inugwaljanzi soċjali.

3.8 Il-KESE jemmen li l-UE, fil-qafas tan-negozjati tad-WTO, għandha tiffaċilita ż-żjieda tal-kummerċ internazzjonali (b'mod partikolari bejn l-UE, l-Afrika u l-Amerika Latina) u l-firxa tad-demokrazija u d-drittijiet umani fid-dinja.

3.9 L-UE għandha ftehimiet ta' assoċjazzjoni ma' varjetà ta' pajjiżi madwar id-dinja: L-Ewromed, l-AKP, ir-Russja u l-ġirien tagħna fil-Lvant, Mercosur, il-Komunità Andina, iċ-Ċina, l-Indja, eċċ. Permezz ta' l-opinjoni tagħha u l-kumitati konġunti, il-KESE ifittex li jiżgura li dawn l-ftehimiet jestendu lil hinn minn kwistjonjiet ta' kummerċ u jkopru fixra wiesgħa ta' aspetti soċjali.

4. Il-kooperazzjoni għall-iżvilupp

4.1 Fil-kuntest tal-kooperazzjoni għall-iżvilupp, l-UE għandha tappoġġja l-implimentazzjoni, min-naħa tal-pajjiż li qiegħed jirċievi, ta' l-edukazzjoni pubblika u politiki ta' l-impjieg, b'kooperazzjoni ma' l-imsieħba soċjali u l-organizzazzjonijiet tas-soċjetà ċivili. Dawn il-politiki huma iċ-ċavetta għall-iżvilupp, flimkien mal-promozzjoni tal-paċi u l-gvernanza tajba.

4.2 S'issa, il-politiki ta' kooperazzjoni għall-iżvilupp ma tantx iffukaw fuq ir-rwol tal-migrazzjoni bħala fattur sabiex tiġġieled kontra l-faqar.

4.3 L-Għajnuna Uffiċjali għall-Iżvilupp hija bbażata fuq prinċipji ta' ġustizzja soċjali u tqassim mill-ġdid tal-ġid. Il-politika tal-kooperazzjoni għall-iżvilupp timmira li tiġġieled kontra l-faqar u tippermetti li kull persuna jkollha ħajja dinjituża. Għalkemm ma timmirax li b'mod dirett ssaħħaħ jew tikkontrolla ċ-ċaqliq migratorju, il-ġlieda kontra l-faqar u l-inugwaljanza hija waħda mill-mezzi li tikkontribwixxi lejn it-tnaqqis tal-kawżi li jwasslu għal emigrazzjoni mhux volontarja (20).

4.4 M'huwiex aċċettabbli li l-politika ta' l-għajnuna għall-iżvilupp tintuża bħala strument ta' pressjoni fin-negozjati internazzjonali dwar il-migrazzjoni, kif għamlu xi mexxejja waqt il-Kunsill Ewropew ta' Sevilja.

4.5 Il-KESE jemmen li l-UE tista' tippromovi l-parteċipazzjoni tal-komunitajiet tad-dijaspora fi proġetti ta' kooperazzjoni, peress li jistgħu jagħtu kontribut sinifikanti meta jkunu ser jitfasslu xi proposti u jiġu evalwati xi riżultati, li ta' spiss isiru minn esperti ġejjin minn pajjiżi donaturi li għandhom biss għarfien parzjali taż-żoni li qegħdin jirċievu.

4.6 Id-demokrazija u d-drittijiet umani, l-edukazzjoni u t-taħriġ, il-promozzjoni tat-teħid tas-saħħa (empowerment) min-nisa, il-kura tas-saħħa u l-ambjent huma miri prijoritarji tal-kooperazzjoni ta' l-UE. Il-KESE jemmen li t-tisħiħ u l-promozzjoni ta' l-organizzazzjonijiet tas-soċjetà ċivili huma importanti ħafna wkoll.

4.7 L-għajnuna ta' l-UE tista' tipprovdi għall-ħolqien ta' netwerks u kumitati konġunti bejn l-imsieħba soċjali u l-organizzazzjonijiet tas-soċjetà ċivili mill-pajjiżi ta' l-oriġini u l-pajjiżi ospitanti. Per eżempju, it-tqajjim ta' kuxjenza huwa parti importanti mill-politiki ta' kooperazzjoni għall-iżvilupp. Il-pubbliku fil-pajjiżi Ewropej li qegħdin jospitaw għandu jkun informat dwar il-kultura u l-kundizzjonijiet tax-xogħol, ta' għajxien, soċjali u politiċi tal-pajjiżi li minnhom tibda l-migrazzjoni.

5. Politika ta' immigrazzjoni Ewropea b'kooperazzjoni mal-pajjiżi ta' l-oriġini

5.1 Hija ħaġa sorprendenti li xi Stati Membri ta' l-UE għad iridu jirratifikaw Il-Konvenzjoni Internazzjonali dwar il-Ħarsien tad-drittijiet tal-Ħaddiema Migranti kollha u tal-Membri tal-Familji tagħhom, li ġiet adottata mill-Assemblea Ġenerali tal-Ġnus Magħquda fir-Riżoluzzjoni 45/158 tat-18 ta' Diċembru 1990 u li daħlet fis-seħħ sa mill-1 ta' Lulju 2003. Il-KESE (21) għal darb'oħra jipproponi li l-UE u l-Istati Membri jirratifikaw l-Konvenzjoni. B'koerenza ma' l-objettivi tal-Kunsilli Ewropej ta' Tampere u ta' Hague, il-Kumitat jemmen li r-rispett għad-drittijiet umani u t-trattament ugwali għandhom jiffurmaw il-bażi tal-politika ta' l-immigrazzjoni Ewropea.

5.2 Il-KESE jipproponi li l-Kummissjoni, il-Parlament u l-Kunsill ta' l-UE jippromovi, fil-qafas tal-politika esterna, qafas legali internazzjonali għall-migrazzjoni, fuq il-bażi tad-Dikjarazzjoni Universali tad-Drittijiet tal-Bniedem, il-Patt Internazzjonali dwar id-Drittijiet Ċivili u Politiċi, u l-Patt Internazzjonali dwar id-Drittijiet Ekonomiċi, Soċjali u Kulturali. Dan il-qafas legali internazzjonali għandu jinkludi: — il-Konvenzjoni Internazzjonali dwar il-Ħarsien tad-drittijiet tal-Ħaddiema Migranti kollha u tal-Membri tal-Familji tagħhom; — il-Konvenzjoni dwar l-Eliminazzjoni tad-Diskriminazzjoni Kontra n-Nisa (CEDAW); — il-Konvenzjoni dwar l-Eliminazzjoni ta' kull Forma ta' Diskriminazzjoni Razzjali (CERD); — il-Konvenzjoni dwar id-Drittijiet tat-Tfal (CRC); — Il-konvenzjoni ta' l-ILO dwar il-ħaddiema migranti (C 97 u C 143); — Id-Dikjarazzjoni ta' l-ILO dwar il-Prinċipji Fondamentali u d-Drittijiet fuq ix-Xogħol; — il-Qafas Multilaterali ta' l-ILO dwar l-Migrazzjoni tal-Ħaddiema; — Id-Dikjarazzjoni ta' Durban u l-Programm ta' Azzjoni tal-Konferenza ta' l-2001 tal-Ġnus Magħquda kontra r-Razziżmu.

5.3 S'issa l-politiki ta' l-immigrazzjoni kienu iffukati fuq aspetti li huma xierqa u li rċevew l-appoġġ tal-KESE, iżda li huma mmirati lejn l-interessi tan-nazzjonijiet Ewropej biss bħala pajjiżi li jirċievu: jiġġieldu kontra l-immigrazzjoni irregolari u t-traffikar tal-persuni, jissodisfaw il-bżonnijiet tas-swieq tax-xogħol u ta' l-iżvilupp ekonomiku tagħna; dan hu l-mod ta' kif qed inħarsu lejn il-problemi soċjali u ta' identità u niddefenixxu l-politiki ta' l-ammissjonijiet sabiex jattiraw immigranti (li għandhom kompetenzi għolja) filwaqt li nirrifjutaw oħrajn. Fuq il-bażi ta' dawn il-konsiderazzjonijiet, l-Ewropej jistabbilixxu politiki ta' immigrazzjoni li jistgħu jkunu aktar miftuħa jew aktar restrittivi, iżda huma dejjem iffukati b'mod esklussiv fuq l-effetti li l-immigrazzjoni għandha fuq is-soċjetajiet Ewropej.

5.4 Madankollu, l-UE u ħafna mill-Istati Membri tagħha żviluppaw b'mod attiv politiki ta' kooperazzjoni, u l-Ewropa għandha wkoll ftehimiet ta' viċinat u ta' assoċċjazzjoni ma' ħafna pajjiżi madwar id-dinja. Iżda dawn il-politiki qabel kienu jiġu implimentati bla konnessjoni adegwati mal-politika ta' l-immigrazzjoni, daqs li kieku kienu żewġ entitajiet separati, minħabba fl-idea żbaljata li huwa possibbli li jkollok politika ta' migrazzjoni mingħajr il-kooperazzjoni tal-pajjiżi ta' l-oriġini.

5.5 Saru ħafna studji dwar l-effetti tal-migrazzjonijiet fuq il-pajjiżi li qegħdin jiżviluppaw. Kull rapport iwassal għall-konklużjoni ġenerali li l-kontribut tal-migranti huwa pożittiv għall-iżvilupp ekonomiku u soċjali tal-pajjiżi ta' l-oriġini iżda li, għal xi pajjiżi, hemm ukoll effetti negattivi. L-effetti pożittivi jinkludu l-importanza tal-flus li jintbagħtu lura, filwaqt li t-telfa ta' nies kapaċi u t-telfa tar-riżorsi umani hija fost l-aspetti negattivi.

5.6 Il-KESE jappoġġja approċċ ġdid għall-politiki Ewropej: il-politika ta' l-immigrazzjoni għandha tiġi ġestita b'kooperazzjoni mal-pajjiżi ta' l-oriġini, sabiex il-migrazzjoni tkun tista' tkun fattur għall-iżvilupp tagħhom. Dan ikun jirrikjedi r-reviżjoni ta' diversi aspetti ta' dawn il-politiki, inkluż dawk li huma relatati mal-kriterji ta' l-ammissjoni u l-possibbiltà tal-mobbiltà tal-migranti.

6. Il-Migrazzjoni hija pożittiva kemm għall-pajjiżi ta' l-oriġini kif ukoll għall-pajjiżi ospitanti.

6.1 Il-benefiċċji li joħorġu mill-immigrazzjoni għall-pajjiżi li jirċievu ġew diskussi fit-tul f'opinjonijiet oħra tal-KESE. Fil-każ tal-pajjiżi Ewropej, l-immigrazzjoni ssodisfat b'suċċess il-ħtiġijiet tas-suq tax-xogħol li nħolqu minħabba fil-bidla demografika (22). L-immigranti jieħdu xogħol li ma jagħmlux il-ħaddiema lokali, u jikkontribwixxu għall-iżvilupp ekonomiku, il-ħolqien ta' l-impjiegi u l-progress soċjali. Kif indika r-rapport tas-Segretarju Ġenerali tan-NU li jimmarka d-Djalogu fl-Livell Għoli dwar il-Migrazzjoni Internazzjonali u l-Iżvilupp, “… il-migranti … jżommu l-vijabbiltà ta attivitajiet ekonomiċi li, fl-assenza tagħhom, kienu jiġu esternalizzati. Billi jkabbru l-forza tax-xogħol u n-numru ta' konsumaturi u billi jikkontribwixxu l-kapaċitajiet intraprenditorjali tagħhom, il-migranti jsaħħu t-tkabbir ekonomiku fil-pajjiżi li jirċivuhom” (23). Barra minn hekk, il-Kumitat ippropona li l-UE ssaħħaħ il-politiki tagħha ta' integrazzjoni (24). Il-migrazzjoni tista' tkun pożittiva għal kulħadd: għall-migranti, għas-soċjetà li tospitahom u għall-pajjiżi ta' oriġini.

6.2 Għall-pajjiżi li qegħdin jiżviluppaw, l-emigrazzjoni tippermetti li l-ħaddiema żejda jiġu evakwati u b'hekk tonqos ir-rata ta' qgħad, u taġġixxi bħala mekkaniżmu maġġuri sabiex jittaffa l-faqar minħabba fl-ammont ta' flus li jintbagħtu lura mill-emigranti lejn il-familji tagħhom. Barra minn hekk, meta jirritornaw, il-migranti għandhom sehem dejjem aktar importanti bħala katalisti ekonomiċi, billi jsiru nies li jħaddmu lill-oħrajn jew billi jippromovu n-negozzji ż-żgħar, u jitrażmettu ħiliet u teknoloġiji ġodda. Iżda hemm ukoll effetti ħżiena, bħat-telf ta' l-aktar żgħażagħ mħarrġin tajjeb u intraprendenti.

6.3 Il-KESE jipproponi li l-effetti pożittivi jiġu massimizzati, u dawk negattivi jitnaqqsu, permezz tal-kooperazzjoni mal-pajjiżi ta' l-oriġini. Din hija waħda mill-isfidi ta' żminijietna. Ir-rapport finali tal-Kummissjoni Mondjali dwar il-Migrazzjoni Internazzjonali saħaq li l-isfida tal-lum kienet li jiġu fformolati politiki li jimmassimizzaw l-impatt pożittiv tal-migrazzjoni fuq il-pajjiżi ta' l-oriġini filwaqt li jillimitaw il-konsegwenzi negattivi. Huwa argumenta wkoll li l-migrazzjoni trid tifforma parti mill-istrateġiji ta' żvilupp nazzjonali, reġjonali u globali u li, sabiex dan il-għan jintlaħaq, il-pajjiżi riċeventi għandhom jagħrfu b'mod ċar li l-migrazzjoni hija ta' benefiċċju għalihom ukoll (25).

6.4 Il-migrazzjoni ma tistax tkun katalist għall-iżvilupp b'mod li hu iżolat mill-fatturi l-oħra politiċi, ekonomiċi u soċjali. Għal din ir-raġuni, il-KESE jemmen li l-UE għandha tadotta approċċ ġdid lejn il-politika ta' l-immigrazzjoni u l-iżvilupp, b'kooperazzjoni mal-pajjiżi ta' oriġini, billi tippromovi l-iżvilupp permezz ta' bdil strutturali li jrawwem id-demokrazija u gvernanza tajba, jikkontribwixxi lejn it-tnaqqas ta' l-inugwaljanzi, u jtejjeb il-kapital uman u l-infrastruttura neċessarja għall-iżvilupp sostenibbli.

7. Il-benefiċċji tat-tbgħit tal-flus

7.1 Il-flus li jintbagħtu huma r-riżorsi personali ta' l-immigranti, iżda għal xi pajjiżi ta' l-oriġini sar għandhom importanza kbira bħala fonti ta' dħul. Il-figuri huma ċari: fl-2005 il-pajjiżi li qegħdin jiżviluppaw rċevew flus mibgħuta għat-total ta' xi USD 167 biljun (paragunat ma estimi mill-istess fonti ta' 69 biljun fl-1990). Is-Segretarju Ġenerali tal-UN ikkonferma li fl-2006 l-emigranti bagħtu 264 biljun dollaru id-dar. Dan huwa kważi erba' darbiet il-volum ta' l-għajnuna uffiċjali għall-iżvilupp. F'xi pajjiżi, taqbeż ukoll l-investiment barrani.

7.2 Il-flus li jintbagħtu jipprovdu appoġġ bla interruzzjonijiet u stabbli għall-manteniment tal-familja. Huma l-emigranti u l-familji tagħhom li jagħmlu ħafna minn dawn it-trasferimenti internazzjonali ta' flus. Fl-Ewropa bejn 60 % u 70 % ta' l-emigranti jibagħtu l-flus lill-familji tagħhom. Ħafna minnhom jiġu kkonvertiti f'konsum dirett, għalkemm mhux biss ta' prodotti tanġibbli: proporzjoni sinifikanti tal-flus li jintbagħtu jintefqu fl-edukazzjoni u s-saħħa, u b'hekk jissaħħaħ il-kapital uman. L-ekonomiji tal-pajjiżi fejn il-flus jintbagħtu jibbenefikaw minn konsum akbar u investiment f'negozji zgħar. L-ammonti li jiżdiedu ta' flus fiċ-ċirkolazzjoni iġib miegħu wkoll l-iżvilupp tas-settur finanzjarju. Id-dħul fil-muniti Ewropej ukoll jikkontribwixxi lejn il-bilanċ finanzjarju tal-pajjiżi ta' l-oriġini.

7.3 Madankollu jista' jkun hemm ukoll problemi kif ukoll benefiċċji: il-prezz ta' xi oġġetti tal-konsum jista' jogħla, u b'hekk tikber it-tbatija tal-familji li ma jirċevux flus minn barra; ċerti koltivazzjonijiet u setturi tal-produzzjoni (dawk li joffru l-inqas qliegħ) jiġu abbandunati, bħalma huma xi impjiegi, peress li d-dħul li jiġġeneraw huwa żgħir ħafna b'paragun ma' dak tal-flus li jiġu minn barra.

7.4 Dawn il-problemi jridu jiġu kkunsidrati, għalkemm il-Kummissjoni Mondjali dwar il-Migrazzjoni Internazzjonali tikkonkludi li, globalment, il-migrazzjoni hija fattur pożittiv għall-pajjiżi li qegħdin jiżviluppaw: “Il-flus li jintbagħtu b'mod formali jistgħu jipprovdu fonti importanti ta' skambju għall-pajjiżi li jirċievu, isaħħu l-kapaċità tas-settur finanzjarju, jikkontribwixxu sabiex jattiraw investiment sussegwenti u jipprovdu element ta lieva għas-self sovran” (26).

7.5 Kanali informali għat-trasferimenti għandhom jiġu limitati, peress li jinvolvu spejjeż ogħla u riskji akbar. Ta' spiss jinħolqu netwerks informali bħala riżultat tan-nuqqas ta' istituzzjonijiet finanzjarji kompetittivi fiż-żoni li huma aktar remoti. Il-KESE jemmen li l-ispiża ta' intermedjazzjoni finanzjarja fil-flus li jintbagħtu għandu jitbaxxa. Dawn l-ispejjeż ħafna drabi huma eċċessivi, u m'humiex konformi ma' transazzjonijiet ekonomiċi oħra internazzjonali. L-esperti jikkalkolaw li l-ispejjeż ivarjaw b'mod konsiderevoli minn reġjun għal ieħor. per eżempju t-trasferimenti minn Spanja lejn l-Amerika Latina u l-Karibew jiswew 2 %, iżda bejn l-Ewropa u l-maġġoranza tal-pajjiżi fl-Afrika bejn it-8 % u l-10 %. L-awtoritajiet u s-superviżuri tas-settur finanzjarju Ewropew għandhom iħeġġu lill-banek Ewropej sabiex jaġixxu b'mod etiku u li hu soċjalment responsabbli sabiex inaqqsu l-ispiża tat-tbigħt tal-flus. L-effiċjenza tal-banek fil-pajjiżi ta' l-oriġini ukoll trid tiżdied, peress li l-istrutturi tagħhom u l-garanziji li joffru ta' spiss m'humiex suffiċjenti. L-Ewropa għandha tippromovi ftehimiet bejn is-setturi finanzjarji ta' kull naħa, b'medjazzjoni mill-gvernijiet u l-organizzazzjonijiet internazzjonali, bil-ħsieb li jnaqqsu l-ispiża aħħarija tat-trasferimenti. Il-banek jistgħu jippromovu sistemi ta' prattiċi tajbin permezz ta' ftehimiet ta' responsabbiltà soċjali.

7.6 Il-Kummissjoni stqarret li għandha tipprepara direttiva li tirrikjedi lil dawk li jipprovdu s-servizzi finanzjarji sabiex juru aktar trasparenza fejn tidħol il-kummissjoni li jieħdu lill-klijenti tagħhom. Id-direttiva għandha tkun stretta ħafna fejn jidħol it-tbgħit ta' flus, sabiex jispiċċa l-eċċessi li hawn bħalissa. Barra minn hekk, ir-regolaturi tas-sistemi finanzjarji għandhom ikunu viġilanti u jiżguraw li ma jiġux applikati rati ta' skambju li m'humiex approprjati għat-transazzjonijiet, li jżidu b'mod inġust l-ispiża final tat-tbigħt tal-flus.

7.7 Il-KESE jipproponi li t-tbigħt tal-flus jiġi użat sabiex jippromovi l-investiment f'attivitajiet ekonomiċi u soċjali. B'kooperazzjoni ma' l-awtoritajiet lokali, il-banek jistgħu jibnu sistemi ta' kreditu ġodda marbuta mat-tbigħt ta' flus sabiex jiffinanzjaw attivitajiet ekonomiċi u inizjattivi intraprenditorjali. Għal dan il-għan, is-settur finanzjarju għandu bżonn li jkun armat bl-istrutturi xierqa u likwidità suffiċjenti.

7.8 L-infiq fl-edukazzjoni u s-saħħa huma l-investimenti prinċipali tal-familji li jirċievu l-flus li jintbagħtu. Strumenti finanzjarji, ta' assigurazzjoni u ta' kreditu marbuta mat-tbigħt tal-flus iridu jiġu promossi bil-ħsieb li jgħogllu s-suċċess fl-oqsma ta' l-edukazzjoni u s-saħħa.

8. Id-djaspori bħala netwerks transnazzjonali

8.1 Il-migrazzjoni internazzjonali żdiedet b'mod sinifikanti f'dawn l-aħħar deċenni, fuq sfond ta' globalizzazzjoni. In-numru ta' migranti żdied b'mod qawwi (27), in-numru ta' pajjiżi ta' tluq kiber, flimkien man-numru ta' pajjiżi li jirċievu u dawk li huma pajjiżi ta' l-oriġini u pajjiżi ospitanti fl-istess waqt. Iż-żjieda fil-migrazzjoni ġiet iffaċilitata minn trasport u komunikazzjoni orħos. L-ivjaġġar internazzjonali issa huwa aktar faċli (ħlief għall-kontrolli fuq il-fruntieri), anke bejn l-iktar partijiet remoti tad-dinja.

8.2 Vjaġġar orħos, speċjalment vjaġġar bl-ajru, flimkien mal-komunikazzjonijiet bit-telefown jew elettroniċi tal-lum, qegħdin jiftħu l-bibien għall-komunikazzjoni u ħolqiet bla preċedenza bejn in -nies, u bejn il-postijiet ta' l-oriġini u dawk tad-destinazzjoni tal-migranti. In-nies li jemigraw u jinfirxu fuq medda ta' destinazzjonijiet issa jistgħu jinnetwerkjaw ħafna aktar mill-viċin u b'mod aktar faċli milli fil-passat.

8.3 In-netwerks tal-migranti qed ikollhom rwol li qiegħed jikber fl-importanza tiegħu fil-proċessi ta' migrazzjoni: dawn in-netwerks jgħinu lin-nies sabiex jiddeċiedu dwar il-pjanijiet tagħhom ta' migrazzjoni, jiffaċilitaw l-ivjaġġar u t-transitu, u l-wasla fil-pajjiż tad-destinazzjoni, flimkien ma' l-aċċess għal alloġġ u għat-tfittxija għax-xogħol.

8.4 L-emigranti jippromovu n-negozji fil-pajjiż ta' l-oriġini tagħhom. Ħafna min-negozzji li l-immigranti jwaqqfu fil-pajjiżi li jospitawhom, per eżempju, li jimportaw prodotti mill-pajjiż ta' l-oriġini tagħhom, jinkoraġġixxu l-produzzjoni u l-kummerċjalizzazzjoni. Iż-żjieda fl-ivvjaġġar isaħħaħ n-negozji tat-trasport tagħhom. Meta l-migranti jiksbu pożizzjoni li hija ekonomikament b'saħħitha fil-pajjiż tad-destinazzjoni tagħhom, huma ta' spiss jagħmlu investimenti diretti fil-pajjiżi ta' l-oriġini tagħhom: ħafna negozji jinbnew b'dan il-mod f'ċerti reġjuni taċ-Ċina u fis-settur ta' l-IT fl-Indja u fil-Pakistan. Barra minn hekk, ħafna immigranti jippromovu attivitajiet ekonomiċi u negozji fl-Afrika u l-Amerika Latina.

8.5 Kumpaniji multi-nazzjonali qegħdin jimpjegaw aktar persuni ta' oriġini immigranta sabiex idaħħlu n-negozju tagħhom fil-pajjiżi ta' l-oriġini. Numru kbir ta' kumpaniji multinazzjonali Ewropej jirrekrutaw il-maniġers u l-persunal tekniku minn fost l-immigranti, bil-ħsieb li jinternazzjonalizzaw l-attivitajiet tagħhom.

8.6 Id-dijaspori, organizzati f'netwerks transnazzjonali, jistgħu jgħinu wkoll sabiex jiżguraw li proporzjoni tal-flus li jintbagħtu jiġu indirizzati f'attivitajiet ekonomiċi u proġetti intraprenditorjali. Il-politiki ta' kooperazzjoni ta' l-UE jistgħu jikkooperaw man-netwerks tal-migranti, peress li netwerks ta' dan it-tip jipprovdu opportunitajiet sabiex l-għajnuna tiġi indirizzata b'mod effettiv u l-kapaċità ta' l-investiment tal-komunitajiet tad-dijaspora tikber.

8.7 F'xi pajjiżi d-dijaspori tal-migranti, li jaġixxu ta' netwerks, jinvestu fil-pajjiżi ta' l-oriġini tagħhom. Xi proġetti jistgħu jservu ta' mudell: wieħed minnhom huwa il-programm li hemm fil-Messiku “tlieta għal wieħed”, li taħtu assoċjazzjonijiet tal-migranti mill-istess żona jinvestu fi proġetti sabiex jiżviluppaw il-post ta' l-oriġini tagħhom, għal kull dollaru li jibagħtu joħroġ ieħor minn kull livell ta' gvern — federali, statali u muniċipali (28).

8.8 L-UE trid tappoġġja n-netwerks ta' dijaspora transnazzjonali bħala mod ta' kif trawwem l-iżvilupp tal-pajjiżi ta' l-oriġini. Assoċjazzjonijiet ta' netwerkjar minn belt ta' oriġini waħda jistgħu jindirizzaw flimkien ammonti ta' investimenti li jistgħu jiġu mmultiplikati fil-kontribuzzjonijiet Ewropej u nazzjonali.

8.9 Il-Kummissjoni Ewropea u l-Istati Membri, b'kooperazzjoni mal-pajjiżi ta' l-oriġini u ma' l-organizzazzjonijiet tas-soċjetà ċivili, jridu jippromovu kundizzjonijiet favorevoli li jippermettu lid-dijaspori li jtejbu kemm jista' jkun l-impatt ta' l-attivitajiet tagħhom fuq l-iżvilupp. Il-KESE jipproponi li proporzjon tal-fondi pubbliċi ta' l-UE u l-Istati Membri jiġu indirizzati lejn attivitajiet ta' żvilupp promossi mill-komunitajiet tad-dijaspora. Il-kooperazzjoni bejn is-settur pubbliku u dak privat hija kruċjali għas-suċċess ta' l-attivitajiet ekonomiċi u soċjali. Xi eżempji ta' prattiki tajba:

8.9.1 IntEnt, li hija bbażata fl-Olanda, ilha għal dawn l-aħħar għaxar snin tappoġġja kważi 2000 intraprenditur mid-dijaspori tas-Surinam, il-Gana, il-Marokk, il-Karibew u t-Turkija, billi pprovdew EUR 12.5 miljun sabiex joħolqu 200 negozju, li impjegaw 840 persuna f'dawn il-pajjiżi ta' l-oriġini.

8.9.2 Stabbilita f'Marsilja fl-1986, Migrations & Développement tappoġġja diversi organizzazzjonijiet ta' immigranti Marokkini (inkluż żgħażagħ Franċiżi ta' oriġini Marokkina) sabiex jiġbdu l-appoġġ għall-postijiet ta' l-oriġini tagħhom fil-Marokk. Eluf ta' immigranti tad-dijaspora ikkontribwixxew b'mod finanzjarju għal diversi proġetti, u 300 fosthom kienu involuti direttament fl-implimentazzjoni, u b'hekk ibbenefikaw aktar minn 50 000 persuna fil-Marokk.

8.9.3 L-organizzazzjonijiet tad-dijaspora fir-Renju Unit kienu fuq quddiem nett ta' RemitAid (29) kampanja ta' ħelsien mit-taxxa fuq it-tbigħt kollettiv tal-flus mibgħut għall-iżvilupp ta' pajjiżi ta' l-oriġini. RemitAid tipprovdi appoġġ lill-inizjattivi ta' żvilupp tad-dijaspori permezz ta' fond konġunt li jinkludi rifużjonijiet tat-taxxa minn tbigħt tal-flus (simili għal dak li jiġri fl-iskema tad-donazzjonijiet ta' l-għajnuna (gift aid scheme) li tipprovdi għal ħelsien mit-taxx għal donazzjonijiet lill-karità fil-UK).

8.9.4 L-organizzazzjoni Filippina għall-migrazzjoni u l-iżvilupp (Philcomdev) hija netwerk ta' organizzazzjonijiet għall-emigranti u l-familji tagħhom li fforma riċentement, li jinkludi NGOs, kooperattivi, sindakati, organizzazzjonijiet ta' mikro-finanzi, intrapriżi soċjali, netwerkijiet fil-Filippini u barra, li huma attivi fil-qasam tal-migrazzjoni u l-iżvilupp f'pajjiżhom.

8.10 Bl-użu ta' l-għajnuna għall-iżvilupp Ewropea, għandu jingħata appoġġ ukoll lill-esportazzjoni lejn l-Ewropa ta' prodotti mill-pajjiżi ta' l-oriġini, u għandhom jiġu indirizzati permezz ta' sistemi ta' kummerċ ġust min-netwerks tad-dijaspora.

8.11 Il-KESE jipproponi wkoll li jiġi appoġġjat l-investiment dirett, kemm minn migranti individwalment kif ukoll mill-assoċjazzjonijiet tagħhom. Per eżempju, l-investiment fit-turiżmu jew fl-agrikoltura jista' jiġġenera opportunitajiet ta' żvilupp kbir f'ħafna pajjiżi ta' l-oriġini. Self, mogħti lill-migranti jew l-assoċjazzjonijiet tad-dijaspora għal proġetti ta' investiment dirett fil-pajjiż ta' l-oriġini, jirrappreżentaw forma ta' appoġġ li l-pajjiżi Ewropej għandhom ikabbru permezz tal-politiki tal-kooperazzjoni tagħhom.

9. Ir-riturn u opportunitajiet akbar għaċ-ċaqliq bħala mezz kif jiġi rkuprat il-kapital uman

9.1 Xi migranti internazzjonali għandhom kwalifiki għoljin ħafna u għandhom ħila kbira. It-telfa ta' nies kapaċi hija waħda mill-aktar aspetti negattivi tal-migrazzjoni għall-iżvilupp tal-pajjiżi. Mhux il-pajjiżi kollha ta' l-oriġini jħossu l-effetti tagħha bl-istess mod, iżda għal xi wħud m'hija xejn inqas minn diżastru. Kif jiġi indikat fir-rapport SOPEMI, bejn 33 % u 55 % ta' l-aktar nies edukati fl-Angola, il-Burundi, il-Gana, il-Kenja, il-Mawrizju, il-Możambik, is-Sierra Leone, it-Tanzanija u l-Uganda qegħdin jgħixu fil-pajjiżi ta' l-OECD (30). Fl-Afrika, is-settur tas-saħħa, flimkien ma' l-edukazzjoni huwa wieħed mill-aktar li ġew milquta ħażin.

9.2 L-effett ta' l-emigrazzjoni tal-gradwati u ħaddiema ta' ħila kbira huma inqas negattivi f'xi pajjiżi ta' oriġini. It-tluq, per eżempju, ta' ħaddiema li huma ferm speċjalizzati fit-teknoloġija ta' l-informazzjoni mill-Indja u l-Pakistan, ma kellux riperkussjonijiet negattivi, peress li dawn il-pajjiżi għandhom sistema ta' l-edukazzjoni u ta' taħriġ soda ħafna għall-ispeċjalisti fil-kompjuter, li m'hemmx nuqqas tagħhom.

9.3 Meta ma tkunx fuq skala kbira, it-telfa ta' nies ta' ħila tista' anke tibbenefika lill-pajjiżi ta' l-oriġini għaliex jidħol fis-seħħ ċertu ammont ta' ritorn u moviment li jġib miegħu kompetenzi, teknoloġiji u intrapriżi ġodda. Dan hu dak li qiegħed jiġri f'pajjiżi bħall-Brażil u l-Indja. Madankollu, f'ħafna pajjiżi, it-telf ta' nies kapaċi twassal għal telfa li ma tistax tiġi rkuprata ta' speċjalisti u professjonisti kkwalifikati.

9.4 It-telf ta' nies kapaċi huwa vantaġġjuż għall-pajjiżi ospitanti Ewropej. Il-leġislazzjoni ta' l-immigrazzjoni nbidlet f'ċerti pajjiżi Ewropej mill-2002 sabiex tiffaċilità d-dħul ta' ħaddiema b'ħiliet kbar.

9.5 L-Unjoni Ewropea wkoll għandha l-intenzjoni li tippromovi politika ta' immigrazzjoni selettiva: il-Pjan Politiku dwar l-Emigrazzjoni Legali (31), jipproponi direttiva speċifika dwar id-dħul ta' ħaddiema ta' ħila kbira, li għandha tiġi ppreżentata mill-Kummissjoni f'Settembru, li dwarha l-Kumitat ser joħroġ opinjoni. Madankollu m'hemm l-ebda pjan li titfassal direttiva ġenerali dwar id-dħul. Minkejja l-kritika li saret mill-KESE u mill-Parlament Ewropew (32), dawn il-politiki ta' “immigrazzjoni selettiva” jidhru li qegħdin jinfirxu madwar l-Ewropa, bir-riskju li d-diffikultajiet li jgħaddu minnhom xi pajjiżi ser jikbru. Il-Kumitat madankollu jemmen li din il-leġislazzjoni għandha tkun ta' benefiċċju għal kulħadd: għall-pajjiż ta' l-oriġini, il-pajjiżi li jospitaw u l-immigranti nfushom.

9.6 Il-konsistenza bejn il-migrazzjoni u l-politiki ta' kooperazzjoni għall-iżvilupp jeħtieġu li l-pajjiżi li jospitaw jiffaċċjaw il-kwistjoni tat-telfa tan-nies kapaċi bir-reqqa u b'mod deċiżiv. L-ewwel aspett għall-konsiderazzjoni f'dan ir-rigward huwa li l-problemi li, fil-pajjiżi ta' l-oriġini jwasslu għat-tluq ta' ħaddiema ta' ħila, jistgħu jinbidlu f'benefiċċji jekk il-ħaddiema kkonċernati jirritornaw b'għarfien ġdid għall-kumpaniji, l-ekonomiji u s-servizzi pubbliċi tal-pajjiżi tagħhom. Il-migranti li jirritornaw jistgħu jkunu mezz ta' trasferiment mhux biss tal-konnoxxenzi u tat-teknoloġija iżda wkoll għall-investiment.

9.7 F'dan id-dawl, l-inkuraġġiment lill-migranti li jirritormaw jgħin lill-iżvilupp tal-pajjiżi ta' l-oriġini. Ir-ritorn irid ikun għal kollox volontarju, ladarba l-kundizzjonijiet ikunu tajbin għall-ħaddiema li jkomplu bl-okkupazzjoni tagħhom fil-pajjiż ta' l-oriġini tagħhom. L-isfida għalhekk hija li jinħolqu dawn il-kondizzjonijiet.

9.8 Jekk il-ħaddiema ta' ħila ser jiġu inkoraġġuti li jirritornaw b'mod volontarju, din iċ-ċaqliqa ma għandhiex tfisser it-telf tal-permessi tagħhom tax-xogħol u tar-residenza fl-Ewropa (jew ta' kwalunkwe ċittadinanza ġdida li jkunu akkwistaw). Dan huwa l-uniku mod kif tiġi stabbilita l-immigrazzjoni ċirkulari.

9.9 Ir-ritorn jista' jiġi promoss ukoll billi l-jeddijiet soċjali ta' dawk li jirritornaw jiġu trasferiti għall-pajjiż ta' l-oriġini tagħhom. Irid ikun żgurat li t-trasferiment tal-pensjonijiet u tad-drittijiet tas-sigurtà soċjali, inkluż il-kura tas-saħħa, isir sew. Ir-rapport tas-Segretarju Ġenerali tan-NU dwar il-migrazzjoni internazzjonali u l-iżvilupp, jindika li l-maġġoranza l-kbira tal-migranti internazzjonali jiffaċċjaw ostakoli kbar meta jiġu sabiex jittrasferixxu l-pensjonijiet tagħhom. għalkemm saru ħafna ftehimiet bilaterali, huwa ppropona li jinħoloq qafas internazzjonali li joffri aktar ċertezza. Il-Konvenzjoni ta' l-ILO Nru 157 dwar it-twaqqif ta' sistema internazzjonali għall-manteniment tad-drittijiet tas-sigurtà soċjali (1982), ġiet irratifikata biss minn tliet pajjiżi (Spanja, il-Filippini u l-Isvezja) (33). Il-Kumitat jipproponi li l-UE u l-Istati Membri jirratifikaw l-Konvenzjoni ta' l-ILO Nru 157.

9.10 Hemm bżonn li jiġu adottati programmi permezz tal-politiki tal-kooperazzjoni għall-iżvilupp Ewropea, sabiex tevita it-telfa tan-nies kapaċi u sabiex tiffaċilita r-ritorn volontarju tal-ħaddiema ta' ħila, u sabiex isir investiment fis-setturi u l-attivitajiet li jinħtieġu ħafna ħila fil-pajjiżi ta' l-oriġini.

9.11 Il-KESE jaqbel mal-proposta tal-Kummissjoni li l-Istati Membri għandhom ifasslu kodiċijiet ta' prattika għall-ġestjoni tad-dħul ta' migranti b'ħila kbira, b'kooperazzjoni mal-pajjiżi ta' l-oriġini.

9.12 L-UE għandu jkollha rwol attiv ħafna fit-taħriġ taż-żgħażagħ mill-pajjiżi ta' l-oriġini ta' l-immigranti. Dawn il-pajjiżi jitilfu l-parti l-kbira ta' l-aktar kapital uman.imħarreġ tajjeb, li jintuża mill-kumpaniji Ewropej. Il-kooperazzjoni fit-taħriġ huwa mod ġust kif tikkumpensa dawn il-pajjiżi, li għalhekk fil-ġejjieni jkunu jistgħu joqogħdu fuq il-kapital uman li jinħtieġu għall-iżvilupp tagħhom.

9.13 Il-KESE jenfasizza l-importanza tal-ftehimiet u l-assoċċjazzjonijiet mal-pajjiżi ta' l-oriġini, li l-universitajiet, l-isptarijiet, il-kumpaniji, ċentri tat-teknonoloġija u r-riċerka Ewropej jistgħu jikkonkludu mal-pajjiżi ta' l-oriġini, l-għan ikun li xi ħaddiema li għandhom ħila kbira jaħdmu fil-pajjiż ta' l-oriġini tagħhom, bi ħlas, drittijiet soċjali u riżorsi okkupazzjonali li huma komparabbli ma' dawk fl-Ewropa.

10. Politika tad-dħul tal-migranti konsistenti ma' l-għanijiet ta' l-iżvilupp: il-permess għad-dħul jikkontribwixxi għall-iżvilupp

10.1 L-Unjoni Ewropea u l-Istati Membri tagħha għandhom jimmodifikaw l-politiki tad-dħul tagħhom sabiex jippermetti l-immigrazzjoni legali permezz ta' proċeduri flessibbli u trasparenti. Fl-Opinjoni tiegħu dwar il-Green Paper tal-Kummissjoni (34), il-KESE argumenta li kien hemm bżonn għal politiki miftuħa dwar id-dħul kemm ta' ħaddiema b'ħila kbira kif ukoll ta' b'inqas ħila. Filwaqt li jifhem il-pożizzjoni adottata minn xi gvernijiet, il-Kumitat ippropona wkoll li l-Istati Membri jtemmu l-perjodi ta' tranżizzjoni li jillimitaw l-libertà taċ-ċittadini ta' xi Stati Membri li jgħixu u jaħdmu f'pajjiżhom.

10.2 L-immigrazzjoni irregolari għandha titnaqqas permezz ta' politiki b'enfasi interna Ewropea, bħall-ġlieda kontra l-impjieg ta' l-immigranti irregolari permezz ta' leġislazzjoni tal-Komunità (35), li għaliha l-Kumitat ser jeżamina f'opinjoni oħra tiegħu li bħalissa qiegħda titfassal, kontrolli fil-fruntieri u l-ġlieda kontra t-traffikar tal-bnedmin, u l-kooperazzjoni mal-pajjiżi ta' l-oriġini u ta' tranżitu. L-UE trid turi l-appoġġ tagħha mal-pajjiżi tan-nofsinhar ta' l-Ewropa billi taqsam magħhom l-ispiża li jridu joħorġu sabiex jiġġestixxu l-influss massiv ta' immigranti irregolari u jwettqu diversi operazzjonijiet ta' salvataġġ fuq il-baħar u attivitajiet ta' riċeviment filwaqt li jipprovdu assistenza umanitarja. Taħt ċirkustanzi eċċezzjonali, ikun essenzjali wkoll li s-sitwazzjoni legali ta' ħafna nies “mingħajr dokumenti” fl-UE tiġi regolarizzata, dawn in-nies huma vittimi ta' l-esplojtazzjoni fuq il-post tax-xogħol u ma jistgħux jipparteċipaw fil-politiki ta' integrazzjoni.

10.3 Bħala parti minn politiki ta' dħul aktar flessibbli, sistemi ta' migrazzjoni temporanji u ċirkolari għandhom jitħeġġu, kemm għall-ħaddiema ta' ħila kbira kif ukoll għall-ħaddiema ta' inqas ħila.

10.4 Jekk sistema temporanja ta' immigrazzjoni trid tkun realistika, il-leġislazzjoni Komunitarja trid toffri permessi għal żmien qasir li huma flessibbli ħafna, kkumbinati ma' arranġamenti ta' ritorn u garanziji għal impjieġ ieħor fi snin sussegwenti. B'dan il-mod, ħafna migranti jużaw it-toroq legali, u ma jibqgħux fl-Ewropa taħt kundizzjonijiet irregolari meta l-permess tar-residenza tagħhom jagħlaq.

10.5 Il-KESE iħeġġeġ lill-UE u l-Istati Membri tagħha sabiex jilħqu ftehim dwar proċeduri ta' immigrazzjoni ċirkulari mal-pajjiżi ta' oriġini, sabiex jippromovu l-mobilità fil-migrazzjoni permezz ta' proċeduri flessibbli u trasparenti. Il-KESE jipproponi approċċ ġdid għall-politiki Ewropej: il-politika ta' l-immigrazzjoni għandha tiġi ġestita b'kooperazzjoni mal-pajjiżi ta' l-oriġini, sabiex il-migrazzjoni tkun tista' tkun fattur għall-iżvilupp tagħhom.

10.6 Arranġamenti ta' dħul temporanju li jinkludu impenji ta' tħarriġ u għarfien tal-kwalifiki vokazzjonali jistgħu jkunu utli wkoll, peress li immigranti temporanji li jaħdmu fl-Ewropa jkunu jistgħu jtejbu l-kwalifiki tagħhom u, wara li jmorru lura, jtejbu l-opportunitajiet ta' l-impjieg u jikkontribwixxu lejn l-iżvilupp ekonomiku u soċjali tal-pajjiżi tagħhom.

10.7 L-inflessibbiltà attwali tal-leġislazzjoni fl-Ewropa hija ostakolu kbir għall-immigrazzjoni ċirkulari. Sabiex tiġi ffaċilitata l-mobilità migratorja, inizjattivi ta' ritorn u ta' negozju fil-pajjiżi ta' oriġini, il-liġijiet ta' l-immigrazzjoni Ewropej iridu jippermettu li d-dritt għar-residenza permanenti jinżamm fuq perijodu twil.

10.8 Għal dan il-għan, il-KESE jipproponi li d-Direttiva dwar l-istatus ta' residenza għal perijodu twil tiġi emendata sabiex testendi l-perijodu li fih ir-residenti jkunu jistgħu jżommu d-drittijiet permanenti minn dak attwali ta' bejn sena u tliet snin. Fl-opinjoni tiegħu (36), il-KESE argumenta li sena (jew tnejn, kif hemm fil-proposta oriġinali tal-Kummissjoni) huwa perijodu qasir wisq sabiex ħafna immigranti jilqgħu l-isfida li jirritornaw fil-pajjiż ta' l-oriġini tagħhom fuq il-bażi ta' pjanijiet ta' karriera.

10.9 Fi żmien meta l-UE qiegħda tippromovi attenzjoni globali fuq il-politika ta' l-immigrazzjoni, u bil-ħsieb tal-konsistenza bejn il-politiki ta' l-immigrazzjoni u l-iżvilupp, l-individwi kollha li huma residenti fit-tul fl-Istati Membri għandhom ikunu jistgħu jirritornaw fil-pajjiżi ta' l-oriġini tagħhom mingħajr ma jitilfu d-drittijiet ta' residenza tagħhom għal ta' l-anqas ħames snin.

11. Il-promozzjoni tal-migrazzjoni ċirkulari u s-sħubijiet tal-mobilità

11.1 F'Mejju il-Kummissjoni Ewropea ippubblikat kommunikazzjoni (37) importanti dwar il-migrazzjoni ċirkulari u s-sħubijiet ta' mobilità bejn l-Unjoni Ewropea u pajjiżi terzi. Għalkemm din hi opinjoni fuq inizjattiva proprja, hija tirrappreżenta wkoll il-kontribut tal-KESE fid-dibattitu mibdi mill-Kummissjoni. Xi sezzjonijiet ta' l-opinjoni fihom proposti tal-KESE dwar il-mistoqsijiet imqajma mill-Kummissjoni fil-komunikazzjoni tagħha.

11.2 Il-Komunikazzjoni hija maqsuma f'żewġ partijiet: l-ewwel parti telenka l-vantaġġi ta' l-iżvilupp ta' sħubijiet ta' mobilità ma' pajjiżi terzi, u t-tieni parti tħares b'mod aktar speċifiku lejn il-migrazzjoni ċirkulari.

11.3 Il-Kumitat jappoġġja il-proposta li jiġu stabbliti sħubijiet ta' mobilità, sabiex l-UE u l-Istati Membri jipprovdu opportunitajiet ta' immigrazzjoni legali permezz ta' proċeduri flessibbli u trasparenti. Is-sħubijiet huma bbażati fuq ftehimiet iffirmati mill-pajjiżi ta' l-oriġini ta' l-immigranti u l-Istati Membri ta' l-UE.

11.4 Il-pajjiżi ta' l-oriġini huma meħtieġa jieħdu l-istess impenji bħal dawk li huma mitluba minnhom fir-rigward tal-ġlieda kontra l-immigrazzjoni irregolari, li huma preċiżi ħafna (l-ammissjoni mill-ġdid, kontrolli fil-fruntieri, is-sigurtà tad-dokumenti ta' l-ivjaġġar, il-ġlieda kontra il-kuntrabandu tal-migranti u l-ittraffikar tal-bnedmin, eċċ.). Huwa importanti li dawn il-pajjiżi jonoraw l-obbligi internazzjonali tagħhom skond il-Ftehim ta' Cotonou partikolarment id-dispożizzjonijiet ta' l-Artikolu 13. Il-Kumitat jemmen li xi pajjiżi b'gvernijiet “dgħajfa” ser ikollhom problemi kbar sabiex jissodisfaw dawn il-kundizzjonijiet, u għalhekk jipproponi li s-sħubijiet tal-mobilità jiġu adattati b'mod flessibbli sabiex jiltaqgħu mas-sitwazzjoni ta' kull pajjiż ta' oriġini.

11.5 Tipi ta' ftehim ma' l-Istati Membri jistgħu jinkludu dawn l-erbgħa.

11.5.1 L-ewwel huma dawk li joffru opportunitajiet aħjar għall-migrazzjoni legali, filwaqt li jiġi rispettat il-prinċipju tal-Komunità ta' preferenza għaċ-ċittadini ta' l-UE, li l-Kumitat jaqbel miegħu. Il-KESE jappoġġja l-idea li diversi Stati Membri (kooperazzjoni rinforzata) jagħmlu offerta konsolidata mal-pajjiżi ta' l-oriġini, bħala offerta ta' l-UE fil-forma ta' kwoti u strumenti li jaqblu mas-swieq tax-xogħol Ewropej.

11.5.2 It-tieni tip ta' ftehim jinvolvi l-Kummissjoni Ewropea u l-Istati Membri li jipprovdu assistenza teknika u finanzjarja sabiex jiġi ġestit iċ-ċaqliq tal-migranti. Il-Kumitat jemmen li l-fondi tal-Komunità li huma disponibbli taħt il-programm tematiku dwar il-migrazzjoni u l-ażili mhux ser ikunu biżżejjed, u għalhekk jipproponi lill-Kummissjoni, l-Parlament u l-Kunsill li dawn il-fondi jiżdiedu b'mod sinifikanti fil-futur.

11.5.3 It-tielet, il-Kumitat jaqbel mal-veduta li s-sħubijiet tal-mobiltà, bi qbil mal-pajjiżi ta' l-oriġini, jistgħu jintużaw sabiex jiskoraġġixxu l-immigrazzjoni minn ċerti setturi sabiex jiġi evitat it-telf ta' nies ta' ħila (fosthom professjonisti fil-qasam tas-saħħa f'ċerti pajjiżi Ewropej, per eżempju). Il-ftehimiet għandhom jiffavorixxu l-immigrazzjoni ċirkulari u r-ritorn ta' immigranti temporanji.

11.5.4 Taħt ir-raba' tip ta' sħubija, l-UE u l-Istati Membri jtejbu l-proċeduri sabiex jinħarġu viżi għal żmien qasir. F'numru ta' opinjonijiet, il-KESE indika l-ħtieġa li titjieb l-organizzazzjoni tas-servizzi ċirkulari fl-Istati Membri ta' l-UE u l-pajjiżi ta' l-oriġini. Id-delegazzjonijiet tal-Kummissjoni għandhom jikkooperaw ma' l-Istati Membri dwar kwistjonijiet ta' migrazzjoni u n-netwerk tal-EURES għandu jintuża sabiex jidentifika offerti ta' impjieg eżistenti fl-UE. Il-Kumitat jaqbel mal-proposta tal-Kummissjoni li titjieb il-kooperazjoni bejn diversi Stati Membri billi jinfetħu ċentri komuni ta' applikazzjoni għall-viżi, sabiex isaħħu l-istruzzjonijiet komuni għall-konsli sabiex jinħarġu viżi ta' dħul multipli għal ċittadini ta'pajjiżi terzi li għandhom bżonn jivvjaġġaw ta' spiss, u sabiex jiġi ffaċilitat il-ħruġ tal-viżi għal ċerti kategoriji ta' persuni skondi l-ftehimiet ta' mobilità.

11.6 Il-Kummissjoni hija favur li tiffaċilità l-immigrazzjoni ċirkulari. Il-KESE jikkunsidra li l-leġislazzjoni attwali hija riġida ħafna u ma tissodisfax la lill-immigranti la lill-pajjiż ta' l-oriġini, u l-anqas il-pajjiżi Ewropej li jospitaw. F'diversi opinjonijiet il-KESE irrakkomanda regoli aktar flessibbli sabiex jiġu ffaċilitati sistemi ta' immigrazzjoni ċirkulari li jirrispettaw il-perferenzi individwali. Id-drittijiet fundamentali ta' l-immigranti iridu jiġu mħarsa kompletament, speċjalment id-drittijiet soċjali u ta' l-impjieg, u d-dritt tal-persuna li tgħix mal-familja tagħha.

11.7 Il-Kummissjoni tipproponi żewġ tipi ta' immigrazzjoni ċirkulari: (1) migrazzjoni ta' ċittadini minn pajjiżi terzi issetiljati fl-UE, sabiex ikunu jistgħu jiżviluppaw attivitajiet fil-pajjiż ta' l-oriġini tagħhom filwaqt li jżommu d-dritt tar-residenza fl-Istat membru, u (2) migrazzjoni ċirkulari tan-nies li jgħixu f'pajjiżi terzi, sabiex ikunu jistgħu jiġu lejn l-UE għax-xogħol, l-istudju jew t-taħriġ, jew it-tlieta li huma, bil-kundizzjoni li meta l-permess jagħlaq jirritornaw fil-pajjiż ta' l-oriġini tagħhom, bil-possibbiltà li jirritornaw lejn l-UE bi proċeduri ta' ammissjoni issemplifikati.

11.8 Il-Kumitat jemmen li s-sistema ta' migrazzjoni ċirkulari tista' tiġi żviluppata biss meta l-migranti, temporanji jew oħrajn, li rritornaw fil-pajjiż ta' l-oriġini tagħhom, ikollhom l-għażla li jirritornaw b'mod legali lejn il-pajjiż Ewropew li fih kienu jgħixu. It-tisħieħ tal-migrazzjoni ċirkulari tfisser fuq kollox l-introduzzjoni ta' miżuri li jiżguraw li r-ritorn lejn il-pajjiż Ewropew ikun flessibbli.

11.9 Il-KESE jaqbel mal-proposti tal-Kummissjoni li tiżviluppa qafas leġiżlattiv li jiffaċilita l-migrazzjoni ċirkulari. Dan ikun ifisser li xi Direttivi eżistenti jinbidlu u jsir qbil dwar kriterji xierqa għat-tfassil ta' Direttivi ġodda previsti mill-programm leġislattiv, inkluż dawk diskussi hawn taħt.

11.9.1 Proposta għal Direttiva dwar l-ammissjoni ta' immigranti b'ħiliet kbar: il-Kumitat jaqbel mal-proposta tal-Kummissjoni li tiffaċilita aktar il-proċeduri ta' ammissjoni għan-nies li diġa għexu fl-UE b'mod legali għal ċertu tul ta' żmien (għal xogħol li jirrekjedi kwalifiki għoljin, l-istudju u forom oħra ta' taħriġ).

11.9.2 Proposta għal Direttiva dwar l-ammissjoni ta' migranti staġġjonali: il-Kumitat jirrakkomanda li jinħoloq permess ta' residenza/xogħol multi-annwali għall-migranti staġġjonali, li jippermettilhom li jiġu lura għal ħames snin wara xulxin, u li jista' jiġi estiż għal ħames snin oħra, sabiex jagħmlu xogħol staġġjonali.

11.9.3 Proposta għal Direttiva għall-ammissjoni ta' apprendisti mħalsa: il-Kumitat jikkonsidra li il-fatt li issir aktar faċli għaċ-ċittadini minn pajjiżi terzi li jiġu l-Ewropa għal perjodu ta' taħriġ, li jikkontribwixxi għall-promozzjoni ċirkulari ta' kompetenzi u trasferiment ta' l-għarfien, huwa fattur pożittiv fit-taħriġ tagħhom u fl-iżvilupp ta' pajjiżhom. Sabiex titjieb iċ-ċirkkolarità, il-proposta tista' tagħmilha possibbli għal dawk li kienu apprendisti sabiex jirritornaw għal perjodi qosra (1-5 snin) sabiex itejbu l-kwalifiki tagħhom.

11.9.4 Il-KESE jissuġġerixxi li l-Kummissjoni għandha tippromovi xi tibdil f'diversi Direttivi eżistenti favur il-migrazzjoni ċirkulari. Direttiva 2003/109/KE dwar l-istatus ta' ċittadini ta' pajjiżi terzi li jkunu residenti għat-tul attwalment tistipula li, bħala regola ġenerali, residenti fit-tul ma jibqgħux intitolati għal status ta' residenza fit-tul f'każ li jdumu neqsin mit-territorju tal-Komunità għal perjodu ta' 12 il-xahar konsekuttivi. Il-Kummissjoni qiegħda tipproponi li dan il-perjodu jiġi estiż għal sentejn jew tlieta, u l-Kumitat iqis li ħames snin ikun tul ta' żmien aktar adattat

11.9.5 Direttiva 2004/114/KE dwar il-kondizzjonijiet għall-ammissjoni ta' ċittadini minn pajjiżi terzi bl-iskop ta' l-istudju, skambji ta' l-istudenti, apprendistat mhux imħallas jew servizz volontarju u Direttiva 2005/71/KE dwar proċedura speċifika għall-ammissjoni ta' ċittadini minn pajjiżi teri għall-iskopijiet ta' riċerka xjentifika: il-Kumitat jaqbel li dawn id-Direttivi għandhu jiġu emendati sabiex jintroduċu permessi ta' residenza bi dħul multiplu li jippermettu lil min ikollu dan il-permess li jitlaq mit-territorju għal perjodi twal mingħajr ma jitlef id-dritt tiegħu jew tagħha ta' residenza. Tkun ħaġa raġonevoli wkoll li d-dispożizzjonijiet mhux obbligatorji f'dawn id-Direttivi, li jippermettu lill-Istati Membri li jipprovdu ammissjoni sempliċi bi proċeduri mqassra għall-persuni li qabel kienu jaħdmu bħala riċerkaturi jew li studjaw fl-UE, jinbidlu fi dritt ta' dawn il-persuni li jkollhom aċċess għal proċeduri mħaffa, sakemm wara huma jirritornaw fil-pajjiż tagħhom meta il-permess jiskadilhom. Il-Kumitat jaqbel ukoll li ż-żewġ Direttivi jintrabtu, billi tingħata ammissjoni aktar faċilment bħala riċerkaturi (b'inqas kundizzjonijiet marbutin) lil ċittadini ta' l-UE li qabel ġew ammessi bħala studenti u li, wara l-istudju tagħhom, iritornaw fil-pajjiż ta' oriġini tagħhom. Dan il-kunċett jista' jkun li jiġi estiż sabiex jippermetti lill-istudenti li japplikaw għal ammissjoni bħala riċerkaturi waqt li jkunu għadhom residenti fl-Istat Membru fejn huma jkunu qiegħdin jistudjaw, sakemm l-applikazzjoni issir qabel mal-perjodu ta' studju tagħhom jintemm.

11.10 Il-KESE jemmen li huwa meħtieġ li jiġi żgurat li l-immigrazzjoni ċirkulari tilħaq l-objettivi tagħha u ġġib benefiċċji fit-tul permezz ta' inċentivi li jippromovu ċ-ċirkularità, jiggarantixxu ritorn b'suċċess, jevalwaw l-applikazzjoni tal-proċeduri u jnaqqsu r-riskju ta' telf ta' nies ta' ħila permezz tal-kooperazzjoni mal-pajjiżi terzi.

11.11 Iċ-ċirkolazzjoni tal-kompetenzi tenħtieġ li waħda mill-problemi ewlenin li qiegħdin jiffaċċjaw ħafna immigranti fl-Ewropa tiġi riżolta, jiġifieri in-nuqqas ta' għarfien tal-kwalifiki edukattivi u okkupazzjonali. Il-mobilità ta' nies bħal dawn bejn il-pajjiżi ta' l-oriġini tagħhom u l-pajjiżi li jospitawhom titjieb meta l-kwalifiki tagħhom jiġu rikonoxxuti fl-Ewropa. Il-Kumitat jipproponi li, minkejja, id-differenzi reali, isir progress fin-negozzjati ta' ftehimiet ta' għarfien tal-kwalifiki bejn l-UE u l-pajjiżi ta' l-oriġini minn fejn jiġu ħafna ħafna mill-migranti.

11.12 Sabiex is-sistema ta' migrazzjoni ċirkulari taħdem hemm bżonn ukoll li l-pensjoni u d-drittijiet tas-sigurtà soċjali akkwistati mill-immigranti jiġu ggarantiti. Dan jirrikjedi in-negozzjar ta' ftehimiet reċiproċi bejn l-Istati Membri ta' l-UE u il-pajjiż ta' l-oriġini, u ir-ratifika tal-Konvenzjoni ta' l-ILO Nru 157.

11.13 Il-Kumitat jipproponi li l-UE għandha tpoġġi dawn il-kapitli 'l quddiem fl-isħubijiet ta' mobilità futurim sabiex jiffaċilitaw ir-rikonoxximent tal-kwalifiki vokazzjonali u joffru garanziji u drittijiet tal-pensjoni.

12. Forum Globali dwar Migrazzjoni u Żvilupp

12.1 Fl-10 ta' Lulju il-Forum Globali dwar il-Migrazzjoni u l-Iżvilupp inżamm fi Brussel, taħt il-presidenza tas-Segretarju Ġenerali tal-Ġnus Magħquda Ban Ki-Moon. Aktar minn 800 delegat minn 140 pajjiż ħadu sehem, bi tkomplija tas-sammit tal-Ġnus Magħquda ta' l-2006.

12.2 Il-KESE ħa sehem fil-Ġurnata tas-Soċjetà Ċivili fid-9 ta' Lulju, rrappreżentat mir-rapporteur għal din l-opinjoni. Il-konklużjonijiet għal dan il-forum, li l-Kumitat jaqbel miegħu b'mod wiesa', jista' jinstab fuq is-sit tal-konferenza (38). Is-sena d-dieħla l-Forum Globali ser isir f'Manila, u l-Kumitat għandu jattendi.

12.3 Il-Kumitat jinkoraġġixxi l-gvernijiet ta' l-UE u l-Kummissjoni sabiex isegwu b'mod attiv l-isforzi tagħhom permezz tal-Ġnus Magħquda sabiex jiġi żgurat li l-kwistjoni tal-migrazzjoni tkun preżenti b'mod prominenti fuq l-aġenda internazzjonali, sabiex id-drittijiet umani tal-migranti jiġu ggarantiti minn qafas leġislattiv internazzjonali u li l-amministrazzjoni komuni tal-proċessi tal-migrazzjoni bejn il-pajjiżi ta' l-oriġini u l-pajjiżi ospitanti tappoġġja l-iżvilupp ekonomiku u soċjali globali.

12.4 Permezz ta' din l-opinjoni il-Kumitat qiegħed jippreżenta l-ewwel opinjoni tiegħu dwar l-immigrazzjoni ċirkolari. Din ser tiġi kkomplementata fil-futur minn opinjonijiet ġodda.

Brussell, il-25 ta' Ottubru 2007. Il-President tal-Kumitat Ekonomiku u Soċjali Ewropew Dimitri DIMITRIADIS

(1) l-14 u l-15 ta' Settembru 2006.

(2) COM(2002) 703, 12.2002.

(3) Regolament (KE) 491/2004 ta' l-10.3.2004.

(4) COM(2005) 390 ta' l-1.11.2005.

(5) COM(2006) 409 ta' l-14.7.2006.

(6) COM(2007) 248 finali tas-16.5.2007.

(7) 2005/2244(INI).

(8) Opinjoni fuq inizjattiva proprja tal-KESE adottata fis-sessjoni plenarja tat-12 u t-13 ta' Diċembru 2007 dwar Migrazzjoni u Żvilupp: opportunitajiet u sfidi, rapporteur: is-Sur Sharma (REX/236) — CESE 673/2007.

(9) Informazzjoni miġbura minn Human Development Report 2006, Programm ta' Żvilupp tal-Ġnus Magħquda (UNDP), u A fair globalization — Creating opportunities for all, Kummissjoni Dinija dwar id-Dimensjoni Soċjali tal-Globalizzazzjoni (bl-appoġġ ta' l-ILO) (2004).

(10) L-aktar Rapport ta' Żvilupp Uman riċenti ġie ppubblikat fl-2006 (jirreferi għal informazzjoni mill-2004).

(11) ILO. Global Employment Trends 2007, (Ġinevra).

(12) Informazzjoni mill-indikaturi ewlenin tas-suq tax-xogħol ta' l-ILO.

(13) Ibid.

(14) L-aktar Rapport ta' Żvilupp Uman riċenti.

(15) Programm ta' Żvilupp tal-Ġnus Magħquda, 2006 Rapport ta' l-Iżvilupp Uman.

(16) Ara r-rapport tal-Ġnus Magħquda ta' l-2007 fuq il-websajt:

www.un.org.

(17) Komunikazzjoni mill-Kummissjoni lill-Kunsill, il-Parlament Ewropew, il-Kumitat Ekonomiku u Soċjali Ewropew u l-Kumitat tar-Reġjuni: Lejn Strateġija ta' l-UE dwar Għajnuna għall-Kummerċ — il-kontribut tal-Kummissjoni COM(2007) 163.

(18) Rapport ikkwotat mill-ILO u d-WTO.

(19) Grupp Indipendenti ta' Valutazzjoni tal-Bank Dinji, Annual Review of Development Effectiveness (Reviżjoni Annwali ta l-Effettività ta l-Iżvilupp) 2006. Getting results, (Niksbu r-riżultati) u l-istudji ta' l-OECD dwar il-kummerċ u x-xogħol.

(20) Oxfam — Intermón: Migraciones y desarrollo: el papel de la cooperación, Estudios, Nr 8 (2001).

(21) Opinjoni fuq inizjattiva propja tal-KESE tat-30 ta' Ġunju 2004 dwar Il-Konvenzjoni Internazzjonali dwar il-Ħaddiema Immigrati (rapporteur: is-Sur Pariza Castaños (ĠU C 302 tas-7.12.2004).

(22) Ara l-Opinjoni tal-KESE tad-9 ta' Ġunju 2005 dwar Il-Green paper dwar approċċ għall-ġestjoni tal-migrazzjoni ekonomika (rapporteur: is-Sur Pariza Castaños (ĠU C 286 tas-7.11.2005).

(23) Ara id-dokument tal-Ġnus Magħquda A/60/871, 2006 International migration and development (Migrazzjoni Internazzjonali u żvilupp). Rapport tas-Segretarju Ġenerali.

http://www.un.org/Docs/journal/asp/ws.asp?m=A/60/871.

(24) Opinjoni fuq inizjattiva proprja tal-KESE tal-21 ta' Marzu 2002 dwar L-Immigrazzjoni, l-Integrazzjoni u r-Rwol ta' l-Organizzazzjonijiet tas-Soċjetà Ċivili (rapporteur: is-Sur Pariza Castaños, ko-rapporteur: is-Sur Melícias (ĠU C 125, 27.5.2002) u l-Opinjoni fuq inizjattiva proprja tal-KESE tat-13 ta' Settembru 2006 dwar L-Immigrazzjoni fl-UE u l-politiki ta' l-integrazzjoni: kooperazzjoni bejn il-gvernijiet reġjonali u lokali u l-organizzazzjonijiet tas-soċjetà ċivili (rapporteur: is-Sur Pariza Castaños (ĠU C 318, 23.12.2006)) u l-konferenza dwar l-integrazzjoni, organizzata flimkien mal-Kummissjoni Ewropea, li nżammet f'Settembru 2002.

(25) Ara il-Kummissjoni Mondjali dwar il-Migrazzjoni Internazzjonali, 2005 Migration in an interconnected world: New directions for action (Il-Migrazzjoni f'dinja interkonnessa: Direzzjonijiet ġodda għall-azzjoni).

http://www.gcim.org/en/.

(26) Ara il-Kummissjoni Mondjali dwar il-Migrazzjoni Internazzjonali, 2005 Migration in an interconnected world: New directions for action (Il-Migrazzjoni f'dinja interkonnessa: Direzzjonijiet ġodda għall-azzjoni).

http://www.gcim.org/en/.

(27) Kien hemm 155 miljun migrant fl-1990; Din il-figura żdiedet għal 191 miljun sa l-2005.

(28) Ara id-dokument tal-Ġnus Magħquda, A/60/871, op cit.

(29) Ara www.remitaid.org.

(30) Ara SOPEMI 2005, OECD.

(31) COM(2005) 669 finali ta' l-21 ta' Diċembru 2005.

(32) 2005/2244(INI) u l-Opinjoni tal-KESE tad-9 ta' Ġunju 2005 dwar Il-Green paper dwar approċċ għall-ġestjoni tal-migrazzjoni ekonomika (rapporteur: is-Sur Pariza Castaños (ĠU C 286 tas-7.11.2005).

(33) Ara id-dokument tal-Ġnus Magħquda, A/60/871, op cit.

(34) Ara l-Opinjoni tal-KESE ta' l-10 ta' Diċembru 2003 dwar il-Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni dwar l-immigrazzjoni, l-integrazzjoni u l-impjieg (rapporteur: is-Sur Pariza Castaños), ĠU C 80 tat-30.3.2003.

(35) Ara l-abbozz ta' direttiva tas- 16 ta' Mejju 2007 dwar Il-penali minimi għal dawk li jħaddmu li jimpjegaw immigranti irregolari (COM(2007) 249 finali).

(36) Ara l-opinjoni tal-KESE tas-17 ta' Ottubru 2001 dwar il-Proposta għal Direttiva tal-Kunsill dwar l-istatu ta' persuni ta' nazzjonali minn pajjiżi terzi li huma residenti fuq perjodu twil (rapporteur: is-Sur Pariza Castaños),ĠU C 36, tat-8.2.2002).

(37) Dwar l-emigrazzjoni ċirkolari u l-partenarjati ta' mobbiltà bejn l-Unjoni Ewropea u pajjiżi terzi, COM(2007) 248 finali.

(38) Il-konklużjonijiet jinsabu bl-Ingliż (fi http://smooz.gfmd-civil-society.org/gfmd/files/Final_CSD.pdf) u bl-Ispanjol (fihttp://smooz.gfmd-civil-society.org/gfmd/files/Final_CSD_espanol.pdf).